《咏怀十六韵》
宋代·李纲

衰年万事懒，此志有谁知。偶尔出何意，泛然归不迟。

休为鵩鸟赋，幸及荔枝时。水石日在眼，旌旃非所思。

携琴傍松径，置酒俯莲池。粲粲水花净，萧萧风叶披。

忘言聊隐几，得趣剩围棋。天地惨将暮，风云徒尔为。

物华去苒苒，草色自离离。密勿猿鹤侣，迢遥丘壑姿。

亲朋有情话，图书皆吾师。扫室仅容膝，说诗真解颐。

多惭鹓鹭羽，且咏鹡鸰诗。逸少誓独苦，孔君休乃宜。

平生沧海约，岁晚鹿门期。喜近清秋节，那为宋玉悲。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。